Návrh


NARIADENIE VLÁDY
Slovenskej republiky

z ... 2026,

ktorým sa mení a dopĺňa nariadenie vlády Slovenskej republiky č. 50/2011 Z. z. o vyšetrovaní námorných nehôd a námorných mimoriadnych udalostí v znení nariadenia vlády Slovenskej republiky č. 15/2019 Z. z.


Vláda Slovenskej republiky podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov nariaďuje:

Čl. I

Nariadenie vlády Slovenskej republiky č. 50/2011 Z. z. o vyšetrovaní námorných nehôd a námorných mimoriadnych udalostí v znení nariadenia vlády Slovenskej republiky č. 15/2019 Z. z. sa mení a dopĺňa takto:

1. V § 1 ods. 1 sa za slovo „postupy“ vkladá slovo „bezpečnostného“ a za slovo „udalosti2)“ sa vkladajú slová „(ďalej len „vyšetrovanie“)“.

2. V § 1 ods. 3 sa vypúšťajú slová „a odbornou vyšetrovacou komisiou“.

3. V § 3 sa vypúšťajú odseky 2 a 4 vrátane poznámky pod čiarou k odkazu 7.

Doterajšie odseky 3, 5 a 6 sa označujú ako odseky 2 až 4.

4. V § 3 ods. 2 sa slová „odsekov 1 a 2“ nahrádzajú slovami „odseku 1“.

5. V § 3 odseky 3 a 4 znejú:

„(3) Ak je Slovenská republika vedúcim vyšetrujúcim štátom, vyšetrovateľ určí rozsah a praktické opatrenia výkonu vyšetrovania v spolupráci s orgánmi pre bezpečnostné vyšetrovanie (ďalej len „vyšetrovací orgán“) ostatných štátov s podstatným záujmom tak, aby sa znížilo riziko budúcej námornej nehody alebo námornej mimoriadnej udalosti, predchádzalo znečisteniu mora a zvýšila námorná bezpečnosť. 

	(4) Vyšetrovateľ sa pri vyšetrovaní riadi usmerneniami Medzinárodnej námornej organizácie na vykonávanie Kódexu pre vyšetrovanie námorných nehôd a námorných mimoriadnych udalostí uvedenými v prílohe k rezolúcii Medzinárodnej námornej organizácie A.1075(28).  Od týchto usmernení sa môže vyšetrovateľ odchýliť, ak je to podľa jeho odborného úsudku potrebné na dosiahnutie cieľa vyšetrovania.“.

Poznámka pod čiarou k odkazu 8 sa vypúšťa.

6. V § 4 ods. 1 sa za tretiu vetu vkladá nová štvrtá veta, ktorá znie: „Ak je to možné a Slovenská republika je štátom s podstatným záujmom, vyšetrovateľ pomáha vyšetrovaciemu orgánu iného členského štátu, ktorý vyšetrovanie vykonáva, pri prístupe k  informáciám relevantným pre vyšetrovanie, a ak je to potrebné umožní mu aj prístup k informáciám, ktoré má Ministerstvo dopravy Slovenskej republiky alebo prevádzkovateľ lodných dopravných služieb.“.

7. V § 4 sa vypúšťa odsek 5 vrátane poznámok pod čiarou k odkazom 9 až 11.

8. V § 5 ods. 1 písm. d) sa slová „o plavbe (VDR), ktoré sa týkajú námornej lode,“ nahrádzajú slovami „o plavbe (VDR)7) alebo zjednodušeného zapisovača údajov o plavbe (S-VDR),7) ktoré sa týkajú námornej lode, záznamu plavebno-prevádzkovej služby,“.

Poznámka pod čiarou k odkazu 7 znie:
„7)	Kapitola V Medzinárodného dohovoru o bezpečnosti ľudského života na mori (SOLAS 1974) v znení neskorších predpisov (oznámenie Ministerstva zahraničných vecí a európskych záležitostí Slovenskej republiky č. 224/2021 Z. z.).“.

9. V § 5 ods. 2 sa slová „môže začať vyšetrovanie bez ohľadu na to, kedy dostane oznámenie“ nahrádzajú slovami „začne vyšetrovanie bezodkladne po oznámení“.

10. V § 5 odsek 4 znie:

„(4) Výpovede osôb získané vyšetrovateľom počas vyšetrovania, záznamy potvrdzujúce totožnosť osôb, ktoré poskytli dôkazy v rámci vyšetrovania, informácie týkajúce sa účastníkov námornej nehody alebo námornej mimoriadnej udalosti, ktoré majú mimoriadne citlivú alebo súkromnú povahu, vrátane informácií o ich zdravotnom stave, poznámky, koncepty a stanoviská vypracované vyšetrovateľom počas vyšetrovania, názory vyjadrené pri analýze informácií, informácie a dôkazy poskytnuté vyšetrovacím orgánom iného členského štátu alebo tretej krajiny v súlade s medzinárodnými normami a odporúčanými postupmi, ak to vyžaduje ich vyšetrovací orgán, pracovné verzie predbežnej, stručnej alebo záverečnej správy, komunikácia medzi osobami zapojenými do prevádzky námornej lode, písomné alebo elektronické záznamy z plavebno-prevádzkovej služby a ich prepisy vrátane správ a výsledkov na interné účely plavebno-prevádzkovej služby sa môžu sprístupniť12) len na účely vyšetrovania.“.

Poznámka pod čiarou k odkazu 12 znie:
„12) § 79 zákona č. 18/2018 Z. z. o ochrane osobných údajov a o zmene a doplnení niektorých zákonov.
Článok 90 nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016).
[bookmark: _GoBack]§ 18 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.“.

11. § 5 sa dopĺňa odsekmi 5 a 6, ktoré znejú:

„(5) Informácie podľa odseku 4 sa môžu sprístupniť na iné účely ako na účely vyšetrovania, ak ide o verejný záujem vrátane prínosu sprístupnenia, ktorý prevažuje nad nepriaznivými vnútroštátnymi a medzinárodnými dôsledkami, ktoré by takéto sprístupnenie mohlo mať na aktuálne alebo ktorékoľvek budúce vyšetrovanie; tým nie je dotknutý osobitný predpis.13) Sprístupňujú sa informácie iba výslovne potrebné.
(6) Informácie zo zapisovača údajov o plavbe (VDR) alebo zo zjednodušeného zapisovača údajov o plavbe (S-VDR) sa nesmú sprístupniť ani použiť na iné účely ako na účely vyšetrovania alebo zabezpečenia bezpečnosti námornej lode; to neplatí, ak sú tieto informácie anonymizované alebo sprístupnené v rámci zabezpečených postupov.“.

12. V § 6 ods. 1 písm. a) sa za slová „plavbe (VDR)“ vkladajú slová „alebo zjednodušeného zapisovača údajov o plavbe (S-VDR)“.

13. V § 6 ods. 1 písm. d) sa slová „úpravy vyšetrovacích metód“ nahrádzajú slovom „usmernení“.

14. V § 7 ods. 2 sa slová „A. 849(20)“ nahrádzajú slovami „MSC.255(84); v takomto prípade sa § 9 neuplatňuje“.

15. V § 8 písm. a) sa za slová „plavbe (VDR)“ vkladajú slová „alebo zjednodušeného zapisovača údajov o plavbe (S-VDR)“ a za slová „pred ňou“ sa vkladá čiarka a slová „počas nej“.

16. V § 9 ods. 1 sa za slová „záverečnú správu z vyšetrovania“ vkladajú slová „veľmi vážnej námornej nehody“ a  vypúšťajú sa slová „vážnej námornej nehody a“.

17. V § 9 ods. 2 sa slová „záverečnej, zjednodušenej“ nahrádzajú slovom „záverečnej“.

18. § 12 znie: 
„§ 12

Vyšetrovateľ nahlasuje do  Európskej informačnej platformy o námorných nehodách námorné nehody a námorné mimoriadne udalosti v súlade s prílohou č. 1 a ak vykoná vyšetrovanie, poskytne aj údaje vyplývajúce z vyšetrovania v súlade so schémou databázy Európskej informačnej platformy o námorných nehodách.“.

19. V prílohe č. 1 tridsiaty bod znie: 

„30. Poškodenie nákladu vrátane kontajnerov stratených na mori“.

20. V prílohe č. 2 prvom bode sa na konci bodka nahrádza bodkočiarkou a pripájajú sa tieto slová: „smrteľným zranením je zranenie, ktoré osoba utrpela pri námornej nehode a ktoré má za následok jej smrť do 30 dní odo dňa nehody, ak sú k dispozícii súvisiace informácie.“.

21. Doterajší text prílohy č. 3 sa označuje ako prvý bod a dopĺňa sa druhým bodom, ktorý znie: 

„2.	Smernica Európskeho parlamentu a Rady (EÚ) 2024/3017 z 27. novembra 2024, ktorou sa mení smernica Európskeho parlamentu a Rady 2009/18/ES, ktorou sa ustanovujú základné zásady upravujúce vyšetrovanie nehôd v sektore námornej dopravy, a zrušuje nariadenie Komisie (EÚ) č. 1286/2011 (Ú. v. EÚ L, 2024/3017, 6.12.2024).“.

22. Slová „alebo odborná vyšetrovacia komisia“ vo všetkých tvaroch sa v celom texte nariadenia vlády vypúšťajú.

Čl. II

Toto nariadenie vlády nadobúda účinnosť 27. júna 2027.

